作者:元稹
標題:遣病
內容:自古誰不死，不復記其名。今年京城內，死者老少並。獨孤才四十，仕宦方榮榮。李三三十九，登朝有清聲。趙昌八十餘，三擁大將旌。為生信異異，之死同冥冥。其家哭泣愛，一一無異情。其類嗟歎惜，各各無重輕。萬齡龜菌等，一死天地平。以此方我病，我病何足驚。借如今日死，亦足了一生。借使到百年，不知何所成。況我早師佛，屋宅此身形。舍彼複就此，去留何所縈。前身為過跡，來世即前程。但念行不息，豈憂無路行。蛻骨龍不死，蛻皮蟬自鳴。胡為神蛻體，此道人不明。持謝愛朋友，寄之仁弟兄。吟此可達觀，世言何足聽。